Емдін район

Емдін район () — веськӧтлан юкӧт Коми Республикаын; республикалӧн 15 районісь ӧтік.
Веськӧтлан шӧрин — Айкатыла посад. Айкатыласянь Сыктывкарӧдз 95 км.
Районыс аркмӧтӧм июль 15 лунӧ, 1929 годӧ.
География.
Емдін районыс 4.775,1 кв. км ыжда. Куйлӧ Коми Республикалӧ лунвыв-рытвылын. Межаасьӧ Емва районкӧт асыввылын, Сыктывдін районкӧт лунвылын, Кардор лапӧвкӧт рытвылын да невунка Удора районкӧт бӧра ойвылын. 
Мувевдӧрыс волькыткодь, медыджыт вылынаэз 157 м. 
Климат шӧркодя континентвывся. Январ коста шӧрӧт шонтӧгыс -15,5°С, июль коста - +16°С. Енӧжва усьӧ 550 мм-ӧн во сьӧрна. 
Медыджыт юэз районас Эжва, Емва да Еринь.
Мусиннэз унажыксӧ нюрвыв шаргунаӧсь. 
Районыс куйлӧ шӧрӧт парма отын; 86,4 % вылӧ районыс вӧрсялӧм. Му-видз уджалӧм понда лӧсялӧ токӧ 3,4 % му, сы лыдын гӧран му – 1,1%, ытшканыс – 1,6%, пода йирсьӧтаныс – 0,7%.
Вӧр фонд торйӧтӧм кык вӧрхоз коласын: Айкатыла (381,0 сюрс гектар, сы лыдын вӧрсялӧм мувывтор – 352,6 сюрс га) да Чернам (74,7 сюрс гектар, сы лыдын вӧрсялӧм мувывтор – 70,5 сюрс га). Пуовӧй тырбур лыддьӧны ӧтас 32, а мӧдас 7,2 млн. кубометр.
Районас эм ихтиология сьӧрті заказник – Йӧвты.
Колана шедтассэз: строитчан да кварца лыаэз, песӧка-кӧдза сорассэз, кирпич да сылӧтан сёйез, минерал пигменттэз, кӧдна лӧсялӧны миччез керӧм понда. Районын уна торф, ваувтся минерала да дуб ваэз. Эмӧсь пуксьӧссэзын кӧрт рудаэз. Ӧні татісь кошшӧны и мусир.
История.
1380 во – Вежа Степан лӧсьӧтӧ кар Емдінын чудляналӧн вежаин туйӧ, кытісь сія сотӧма вежа кыдз.
1383 годӧ Емдінын лоӧ Перем епископлӧн шӧрин.
1564 во – Перем епархия вуджӧ Емдінісь Вологдаӧ.
XVI век помын веськӧтлан шӧрин вуджӧтӧны Емдінісь Яренскӧ.
1797 – Емдінӧ лӧсьӧтӧны волось.
1903 во – Емдінӧ осьтӧны медодзза больнича (10 морт вылӧ).
1918 июль 22 лунӧ Емдінын лӧсьӧтісӧ волось понда исполком, кӧдаын юравны пондіс М. Г. Амосов. 
1921 август 22 лунӧ Коми асвеськӧтлан лапӧлын аркмӧтӧм Емдін уезд, кытчӧ пырлӧмась ӧння Емдін, Удора да Емва районнэз. Оліссез уездас вӧлісӧ 43 сюрс морт. 
1925 во – Емдінӧ осьтӧны уезд понда больнича (25 морт вылӧ), кытӧн уджалісӧ ӧтік веськӧтісь да куим пельшӧр. Сія жӧ годӧ уездас пондіс ветлыны киномыччалан. 
1926 во – оссис уезд понда библиотека, кытӧн вӧлі 3901 небӧг гыриссез понда да 512 челядь понда.
1926 во – лэдзисӧ токкеранін, етшыс 6,5 сюрс ватт.
1929 воӧ Емдін уезд туйӧ лоис Емдін район, эта дырни сы дорись янсӧтчис Удора район.
1929 годӧ Емдінын аркмис медодзза колхоз "Мезмыт удж". 
1929-30 во тӧв сьӧрна Емдін районӧ вӧрлэдзӧм понда локтісӧ медодзза 4 трактор. 
1930 во – Емдін районын лӧсьӧтісӧ радиопоз.
1930-31 воэз сьӧрна лӧсьӧтісӧ эшӧ нёль колхоз. 1931 гожум кежӧ колхоззэзӧ пыртӧмась 43% крессянасӧ, а 1937 тулыс кежӧ – 90%.
1931 годӧ Емдінын 2 ступеня школаись керисӧ Педагогика сьӧрті техникум, кӧда уджаліс 1954 воӧдз да дасьтіс 900 мымда велӧтіссезӧс. 1933 годӧ лэдзисӧ медодзза группасӧ. 
1934 во – осьтісӧ МТС-эз Емдінӧ да Гамӧ. 
1939 во – Емдін районісь торйӧтісӧ Емва район (сэк шусис "Кӧрттуй район").
1943 годӧ веськӧтлан шӧринсӧ вуджӧтісӧ Емдінісь Айкатылаӧ. 
Отир.
Оліссез Емдін районас 31,2 сюрс морт (2009 во кежӧ). Йӧзыслӧн тшӧкыта 8,1 морт/км². 2002 вося гижӧтӧм дырни районын олісӧ роччез 56,0 %, комиэз 29,5 %, украинса 5,8 %, беларуссэз 1,5 % да немеччез 1,2 % . Карын оліс быдӧс отирись 64,8 %. 
Политика да веськӧтлӧм.
Район вылын юралісьыс Махмудов Михаил Махмудович. Веськӧтланыслӧн адрес: 169040, Емдін район, Айкатыла посад, Шӧр туй, 112. Факсыс (82134) 201-39. 
Янсалӧм.
Район янсӧтчӧ 12 веськӧтлан юкӧт вылӧ.Татӧн эм кык карму да дас посадму.
Оланіннэз.
Емдін районын 53 оланін: ӧтік кар (Микунь), ӧтік карок (Зӧвсьӧрт), 12 посёлок, вит посад да 34 грезд.
Культура.
Район отир понда петӧ «Вперёд» газета (роч кыв вылын).